Du Toitskloof | LitNet Eerste Slukkie: Sondag deur Irma Venter | LitNet
Du Toitskloof | LitNet Eerste Slukkie: Sondag deur Irma Venter
LitNet Du Toitskloof Wyne | LitNet Eerste Slukkie 2018-10-22
Irma Venter is ’n joernalis by ’n mediamaatskappy in Johannesburg. Sy het in 2012 die Siemens Africa Profile-toekenning vir haar skryfwerk oor wetenskap en tegnologie ontvang. Sy het die ATKV-woordveertjie vir spanningsverhale ontvang vir haar debuut, Skoenlapper. Dit word opgevolg deur Skrapnel, Sondebok, Skarlaken en Sirkus.
Sondag. Oukersaand. Ná ’n inbraak by die Stables Estate in Pretoria-Oos word bekende sakeman Lafras van Zyl vir dood agtergelaat. Die res van die Van Zyl-gesin verdwyn spoorloos: Katerien van Zyl, vryduiker met ’n Amerikaanse paspoort, en ook haar kinders Willem en Cath. Ná ses weke is daar nog geen leidrade nie, en kaptein AJ Williams van die Brooklyn-speurtak moet inspring om te help.
Joernalis Alex Derksen en fotograaf Ranna Abramson is op die spoor van sewentienjarige Martina Buitendag van Stilfontein. Sy het in Johannesburg vermis geraak en die enigste leidrade oor waar sy haar bevind is ’n verslete tas met R20 000 kontant en ’n handvol foto’s.
Twee misdade. Talle sondes. Meer vrae as antwoorde.
Ek skop my gemaklike swart skoene uit, leun af en rol wit materiaalsokkies oor my kouse. Trek latekshandskoene aan en raakvan my baadjie ontslae. Die aand bied geen genade teen die hitte nie en hier is niemand om vir die pistool aan my sy te skrik nie.
Ek maak my hare in ’n poniestert vas en tree tot in die voorportaal van die ruim ubbelverdiepinghuis in Brooklyn.
Ek stap verby die leerrusbanke, die Kersboom wat steeds rooigeel- groen flikker. Verby die kombuis. Ek tree versigtig oor die bloed – so baie bloed – op die trappe, teen die muur.
In by die eerste deur aan die linkerkant. Cath van Zyl se kamer.
Ek skakel die lig aan, gaan sit op die deurmekaar bed. Die spierwit beddegoed lyk nog nuut.
Ek gaap moeg. Tyd om huis toe te gaan. Ek sal môre terugkom. Ek trek die handskoene uit en druk dit in my jeans se sak terwyl ek ondertoe loop. Op die oog af is alles in die huis steeds nes die Sondagnag toe die Van Zyls verdwyn het.